རང་རེའི་བོད་ཀྱི་རྩོམ་རིག་གི་ལོ་རྒྱུས་ནི་ཡར་ཀླུང་གཙང་པོ་བཞིན་རྒྱུན་རིང་ཞིང་མ་ཕམ་གཡུ་མཚོ་བཞིན་ཁ་ཞེང་ཆེ་བས།མི་ལོ་སྟོང་ཕྲག་མང་པོའི་རིང་ཡབ་མེས་གོང་མ་དང་མཁས་བཙུན་བཟང་གསུམ་གྱིས་ཟབ་མོའི་གཞུང་དང་དེའི་ཡན་ལག་ཏུ་གྱུར་བའི་རྩོམ་རིག་སྒྱུ་རྩལ་སོགས་བསམ་བློ་ཡི་རྒྱགས་ཕྱེ་རི་བོའི་གཏོས་བཞིན་བརྩིགས་ཡོད།ཡིན་ནའང་བོད་ཀྱི་རྩོམ་རིག་གསར་པ་ནི་དུས་རབས་སྔོན་མའི་ལོ་རབས་བརྒྱད་ཅུ་ནས་དབུ་བརྩམས་པ་ཡིན་གཤིས།རྒྱལ་ཁབ་དང་མི་རིགས་གཞན་གྱིས་རྩོམ་རིག་གསར་བའི་ལོ་རྒྱུས་ལོ་ངོ་བརྒྱ་ཕྲག་བརྒྱུད་པ་དེ་ང་ཚོས་ལོ་ངོ་སུམ་ཅུ་ཙམ་ལ་རྗེས་བསྙེགས་པ་ཡིན་པས།རྩོམ་ལུས་ཀྱི་ཆ་ནས་བརྩམས་སྒྲུང་དང་ལྷུག་རྩོམ།སྙན་ངག་སོགས་མང་པོ་ཞིག་ཆར་རྗེས་ཀྱི་ཤྭ་མོ་བཞིན་བརྡོལ་ཡང་།སྒྱུ་རྩལ་གྱི་ཞུན་བརྡར་དང་མཚོན་ཐབས།བསམ་བློའི་ཟབ་ཚད་དང་མི་གཤིས་སྔོག་འདོན་སོགས་ཀྱི་ཐད་ནས་ནུབ་ཕྱོགས་སྟོབས་ལྡན་རྒྱལ་ཁབ་ཕར་ཞོགཐ་ན་རྒྱ་ནག་དང་རྒྱལ་ནང་གི་གྲངས་ཉུང་མི་རིགས་ལ་ཤས་ལ་ཡང་མི་དོ་བའི་གནས་ཚུལ་ཡོད།ཡིན་ནའང་ས་ཆའི་ཚོད་ཀྱི་རི་དྭགས་ཟེར་བ་ལྟར།བོད་ཀྱི་རྩོམ་པ་པོ་རྣམས་ཀྱིས་ཤེས་རབ་ཀྱི་རལ་གྲི་དང་སྙིང་སྟོབས་ཀྱི་གོ་ཆ་ལ་བརྟེན་ནས་གསར་དུ་བརྩམས་པའི་རྩོམ་རིག་བརྩམས་ཆོས་ནི་ཨ་མའི་ནུ་སྐྱིན་ཙམ་མིན་པར།དེའི་ནང་དུ་སེམས་མགོའི་རྣག་དང་སེམས་གཏིང་གི་ཁྲག་མང་པོ་ཞིག་འདུས་ཡོད་པ་སུ་ཡིས་མི་མཁྱེན་ཨང་།ཁྱད་པར་དུ་ཕ་སྐད་མ་ཡིག་གིས་བྲིས་པའི་རྩོམ་རིག་བརྩམས་ཆོས་རྣམས་ནི་ད་གཟོད་རང་མི་རིགས་ཀྱི་སྒལ་ཚིགས་དང་གཟི་བརྗིད་རང་ཡིན་ལ།ཉམ་ཐག་པའི་མི་རིགས་འདི་མིའི་རིགས་ཀྱི་ཁྱིམ་ཚང་ཆེན་མོ་འདི་ནས་ཁ་ཡོད་ངོ་ཡོད་ཀྱིས་གནས་ཐུབ་མིན་དང་འབྲེལ་བ་ཟབ་མོ་ཡོད་པས།ཟླ་བ་གྲགས་པའི་རྨི་ལམ་ལྟར།བློས་འདོར་མི་ཐུབ་པ་ཡོད་ཚད་ཤོར་ཡང་།མ་མཐའ་ཡང་ཕ་སྐད་མ་ཡིག་འདི་ཤོར་མི་ཉན་ལ།དེ་བས་ཀྱང་ཕ་སྐད་མ་ཡིག་འདི་ལ་ཤི་འཐམ་རོ་འཐམ་བྱེད་པའི་རྩོམ་པ་པོ་རྣམས་སྤ་ཞུམ་ག་ལ་ཉན།